लेकिन तुम अपनी आसानी और सहजता का ख्याल करते हुए कुछ कहानियों को कहे जाने और लिखे जाने के लिए चुन लेते हो. तुम वही कहानियां चुनते हो. खोजते हो जिन्हें पढ़े जाने, सुने जाने या देखे जाने की उम्मीद है. तुम हर कहानी क्यों लिखने लगे? क्यों दिखाने लगे? सही बात भी है. व्यर्थ की उर्जा क्यों लगाओ तुम. तुम्हारे लिए तो वही कहानी, कहानी है जिन्हें देखा या सुना जाएगा. और इसी आधार पर तुम हमारी कई कहानियों में से कुछेक का चयन कर लेते हो. और इस चयन पर खुश हो लेते हो कि तुमने कहानी लिखने और कहने की जिम्मेदारी उठाई है. कभी पूछना अपने आप से. रात के समय में. जब सब सो रहे हों और हर तरफ अंधेरे के साथ शांति हो. यह जिम्मेदारी तुम्हे किसी ने दी या तुमने अपने भले के लिए खुद ब खुद ओढ़ ली.